L-Ewwel Pitazz – Noti 88-89 (għal paragrafi 371-380) Il-mod kif hi kienet iżżomm ir-riżoluzzjonijiet fuq paġni ġodda ġie riprodott skont kif kien imdaħħal fid-djarju oriġinali. Id-dehra tikkonċerna lil Dun Sopocko, li kellu jbati ħafna minħabba l-qerda tad-devozzjoni tal-Ħniena Divina. Il-profezija seħħet kważi litteralment. Id-Digriet Numru 65/52 tas-Sagra Kongerazzjoni tas-Sant' Uffizzju bid-data 28 ta' Novembru 1958, u n-notifikazzjoni tas-6 ta' Marzu 1959 waqqfu it-tixrid tad-devozzjoni tal-Ħniena Divina, fil-forma kif ġiet mogħtija minn Swor Fawstina. B'riżultat ta' dan, ix-xbihat li kienu ġew imdendlin f'ħafna knejjes tneħħew. Is-saċerdoti ma baqgħux jippriedkaw fuq il-Ħniena Divina. Dun Sopocko stess ġie mogħti twissija severa mis-Santa Sede u bata ħafna tbatijiet oħrajn minħabba t-tixrid tad-devozzjoni tal-Ħniena Divina. Il-Kongregazzjoni tal-Madonna tal-Ħniena wkoll ġiet imwaqqfa milli xxerred id-devozzjoni; bħala konsegwenza ta' dan, ix-xbihat, il-kurunella, in-novena u l-affarijiet l-oħrajn kollha li setgħu jagħtu xi ħjiel li kienet qiegħda tixtered id-devozzjoni ma tħallewx jitkomplew. Kien qed jidher li l-opra tal-ħniena, tant irrikmandata minn Swor Fawstina, kienet inqerdet u se tintesa. Sakemm ħarġet in-notifikazzjoni, ix-xbieha tal-Ħniena Divina rċeviet qima kbira fid-dar tal-Kongregazzjoni fi Krakovja, fejn mietet Swor Fawstina u kienet miksija b'offerti votivi. Kienet issir Quddiesa solenni fit-tielet Ħadd ta' kull xahar, u s-saċerdoti kienu jippriedkaw dwar il-Ħniena Divina. L-Ewwel Ħadd fuq l-Għid kien jiġi ċċelebrat bħala l-Festa tal-Ħniena Divina, li l-Kardinal Adam Sapieha fl-1951 kien żejjinha b'indulġenza plenarja għal seba' snin. Minħabba l-projbizzjoni tas-Santa Sede, is-sorijiet talbu l-Ordinarju tal-Arċidjoċesi ta' Krakovja, l-Arċisqof Baziak, jiddeċiedi x'kellu jsir bix-xbieha li kienet imdendla fuq l-altar tal-ġenb, miksija b'offerti votivi, u x'kella tkun l-attitudni lejn iċ-ċelebrazzjonijiet ad unur tal-Ħniena Divina. Bħala tweġiba, l-Arċisqof Baziak ordna li x-xbieha titħalla f'postha u l-fidili jitħallew jitolbu quddiem ix-xbieha għall-grazzji li jkollkom bżonn. Ordna wkoll li kellhom jitkomplew iċ-ċelebrazzjonijiet li kienu qed isiru sa dak iż-żmien. B'dan il-mod id-devozzjoni tal-Ħniena Divina baqgħet ħajja fiċ-ċentru tal-Kongregazzjoni fi Krakovja f'munru 3/9 Triq Wronia, fejn jinsab midfun il-ġisem tal-Qaddisa. Fil-preżent, id-devozzjoni qed terġa' tikber u tiġbed u ġġedded l-interess tat-teoloġi. Ladarba l-ewwel parti tal-profezija tagħha seħħet kważi litterlament, nistgħu nissoponu li l-bqija tagħha għad iseħħ ukoll. Dawn il-fatti li ġejjin jagħtu xhieda li l-profezija tal-Qaddisa hi ġenwina: Fit-30 ta' Ġunju 1978, is-Sagra Kongregazzjoni għad-Duttrina tal-Fidi (A.A.S paġna 350) ppublikat "Notifikazzjoni" iffirmata fil-15 ta' April 1978, mill-Eminenza Tiegħu l-Kardinal Franjo Seper, Prefett, u l-Arċisqof Jerome Hamer, OP, Segretarju li tgħid hekk: Minn diversi postijiet, speċjalment mill-Polonja, ukoll mill-awtoritajiet kompetenti, qegħdin jaslu talbiet biex jistaqsu jekk għadhomx jgħoddu l-projbizzjonijiet li kienu msemmija fin-"notifikazzjoni" tas-Sagra Kongregazzjoni tas-Sant' Uffizzju, ippublikata fil-Atti tas-Sede Apostolika fis-sena 1959, paġna 271, li kellhom x'jaqsmu mad-devozzjoni tal-Ħniena Divina fil-forom proposti minn Swor Fawstina Kowalska. Din is-Sagra Kongregazzjoni, li issa għandha f'idejha l-ħafna dokumenti oriġinali, li ma konniex nafu bihom fl-1959, issa ħadet in konsiderazzjoni ċ-ċirkustanzi li huma profondament differenti u l-opinjoni ta' ħafna Ordinarji Pollakki, u qiegħda tiddikjara li m'għadhomx jgħoddu l-projbizzjonjiet fin-"Notifikazzjoni" diġa' msemmija. Fit-12 ta' Lulju 1979, bi tweġiba lis-Superjur Ġenerali tal-Kongregazzjoni tal-Marjani tal-Kunċizzjoni Immakulata tal-Verġni Imbierka Marija li f'isem is-Superjur Provinjċali tal-Provinċja Amerikana ta' San Stanislaus Kostka ta' din il-kongregazzjoni, kien talab spjegazzjoni ċara tal-iskop tat-test fin-"Notifikazzjoni" tal-1978 fejn twaqqfu l-projbizzjonijiet biex tinxtered id-devozzjoni tal-Ħniena Divina kif kienet ġiet proposta minn Swor Fawstina Kowalska, il-Prefett tas-Sagra Kongergazzjoni għad-Duttrina tal-Fidi aċċerta dan: B'referenza għal dik l-affari (li ġiet imsemmija fl-ittra tas-Superjur Ġenerali), għandi l-unur ninfurmak li bin-"Notifikazzjoni" l-ġdida (A.A.S. 30 ta' Ġunju 1978, paġna 350) li wasalna għaliha fid-dawl ta' dokumentazzjoni oriġinali li ġiet eżeminata wkoll permezz tal-intervent kawt u informattiv ta' dak li kien Arċisqof ta' dak iż-żmien fi Krakovja, il-Kardinal Karol Wojytla, kienet l-intenzjoni tas-Santa Sede li tneħħi l-projbizzjoni li kien hemm fin-"Notifikazzjoni" ta' qabel, tal-1959 (A.A.S. 1959 paġna 271). Bis-saħħa ta' dan għandna nifhmu li m'għadx hemm, min-naħa ta' din is-Sagra Kongregazzjoni, l-ebda mpediment għat-tixrid tad-devozzjoni tal-Ħniena Divina fil-forom atwentiċi proposti mis-soru reliġjuża msemmija qabel (il-Qaddisa Swor Fawstina Kowalska). Minbarra dan, id-direttur spiritwali ta' Santa Fawstina għex biżżejjed biex ikun jista' jagħti xhieda tiegħu taħt ġurament dwar il-ħajja qaddisa tagħha kif ukoll il-virtujiet erojċi tagħha fil-bidu tal-proċess kanoniku biex tiġi ddikjarata qaddisa. Imbagħad kien biss tlett snin u xahrejn wara mewtu (li ġrat fil-15 ta' Frar, 1975) li nzertat il-ġurnata tal-festa tal-isem ta' Swor Fawstina, kif ukoll il-ġurnata meta miet San Claude Colombiere, S.J., li kien id-direttur spirtwali ta' Santa Margherita Maria Alacoque, li lilha ġiet irrivelata d-devozzjoni tal-Qalb Imqaddsa ta' Ġesu') li tneħħiet il-projbizzjoni li kienet ilha hemm għal 20 sena dwar il-kitbiet ta' Swor Fawstina, u l-forom proposti tal-Messaġġ u tad-Devozzjoni tal-Ħniena Divina reġgħu bdew jixterdu b'interess mill-ġdid mad-dinja kollha. Eżatt sitt xhur wara li l-Papa Pawlu VI neħħa l-projbizzjoni, l-Arċisqof li kien beda l-proċess tal-beatifikazzjoni tagħha ġie elett Papa. It-tieni Enċiklika tal-pontifikat tiegħu kienet (Alla għani fil-Ħniena). Ġiet ippublikata f'Novembru tal-1980. Dawk li mhumiex Kattoliċi laqgħuha fil-pront bħala l-ikbar waħda mill-Enċikliki Papali, għalkemm il-Kattoliċi damu kważi sena biex indunaw kemm kien f'waqtu dan it-tagħlim u kemm kien hemm bżonnu. F'dak iż-żmien, il-Papa Ġwanni Pawlu II kien għadu ma rax id-Djarju spiritwali ta' Swor Fawstina. Ma kienx biżżejjed li Swor Fawstina ġiet ibbeatifikata fl-1993 u li isimha kien fost il-lista tal-qaddisin għas-sena 2000 tal-Ġublew, imma wkoll waqt l-omelija fl-okkażjoni taċ-ċerimonji tal-kanonizzazzjoni tagħha l-Papa ħabbar li fil-Knisja kollha kellha tinxtered il-Festa tal-Ħniena Divina , li dwar it-twaqqif tagħha l-Mulej Ġesu' kien għamel pressjoni fuq is-"Segretarja" u l-"Appostlu" tal-ħniena Tiegħu biex hi tagħmel ħilitha kollha. (Il-permess biex it-Tieni Ħadd tal-Għid jiġi ċċelebrat bħala l-Festa tal-Ħniena Divina ġie mogħti lill-Polonja fl-1995 bħala tweġiba għat-talba li saret lis-Santa Sede mill-ġerarkija Pollakka kollha). Il-Ħadd tal-Ħniena Divina qed jiġi ċċelebrat bil-ferħ u b'mod dejjem jikber tista' tgħid fil-pajjiżi kollha tad-dinja. Dan qed iseħħ ftit iktar minn sittin sena wara l-mewt ta' Santa Fawstina; filwaqt li kienu għaddew mitt sena qabel ma kienet ġiet stabbilita' uffiċjalment id-Devozzjoni tal-Qalb Imqaddsa ta' Ġesu' fil-Knisja – f'dak il-każ kien ġara dan ukoll biss fuq talba tal-isqfijiet kollha tal-Polonja – u kellhom jgħaddu mitt sena oħra qabel ma l-Festa tal-Qalb Imqaddsa ta' Ġesu' ġiet estiża għall-Knisja universali. Dan mhux kollox. Qisha twettqet il-profezija ta' Santa Fawstina: "U mbagħad Alla għad jaħdem b'qawwa kbira, li tkun xiehda tal-awtentiċita' tagħha. Għad tkun glorja ġdida għall-Knisja, għalkemm ilha teżisti fiha mingħajr ma tidher minn żmien ilu. " Il-Papa ddikjara fl-istess omelija: "Ġesu' qal lil Swor Fawstina: ' L-umanita' ma ssibx il-paċi jekk hi ma ddurx bil-fiduċja lejn il-ħniena divina'." Permezz tal-ħidma ta' din ir-reliġjuża Pollakka, dan il-messaġġ issa ġie assoċjat għal dejjem mas-seklu għoxrin, it-tmiem tat-tieni millenju u l-pont li jwassal għat-tielet millenju. Mhux messaġġ ġdid imma nistgħu nikkunsidrawh bħala don ta' dawl speċjali li jgħinna nerġgħu ngħixu l-Evanġelju tal-Għid b'mod iktar instensiv, biex noffruh bħala raġġ ta' dawl lin-nisa u l-irġiel ta' żminijietna. X'ser iġibu magħhom is-snin li ġejjin? Kif ser ikun il-ġejjieni tal-bniedem fuq din l-art? Mhux mogħti lilna li nkunu nafu dan. Iżda hi ħaġa ċerta li minbarra progress ġdid sfortunatament mhux ser jonqsu l-esperjenzi koroh. Imma d-dawl tal-ħniena divina (glorja), li l-Mulej ried b'xi mod jerġa' jagħtih lid-dinja (ilha teżisti fiha mingħajr ma tidher) permezz tal-kariżma ta' Swor Fawstina għad idawwal it-triq għall-irġiel u n-nisa tat-tielet millenju (enfasi miżjuda). Din l-aħħar parti tal-profezija wkoll ġiet ivverifikata: "Meta għad jiġi dan it-trijonf, aħna nkunu diġa' dħalna fil-ħajja ġdida fejn m'hemm l-ebda tbatija. Imma qabel ma jseħħ dan, ir-ruħ (tad-direttur spiritwali) tiegħek għad timtela bl-imrar meta jara l-isforzi tiegħek jiġu meqruda... Imma Alla wiegħed grazzja kbira speċjalment lilek u lil dawk kollha (hawnhekk hi tikkwota l-kliem ta' Ġesu')... min ixandar il-ħniena kbira Tiegħi. Jiena stess inħarishom fis-siegħa tal-mewt tagħhom, daqslikieku l-glorja Tiegħi stess."
Noti tad-Djarju ta' Santa Fawstina Kowalska (Noti 88-89) għal par. 371-380